## Rješenje kojim se društvu Raiffeisen International Bank - Holding AG, Beč, Austrija ne odobrava status institucionalnog ulagatelja

### NN 106/2006 (27.9.2006.), Rješenje kojim se društvu Raiffeisen International Bank - Holding AG, Beč, Austrija ne odobrava status institucionalnog ulagatelja

# HRVATSKA AGENCIJA ZA NADZOR FINANCIJSKIH USLUGA

**2379**

Sukladno odredbama članka 15. stavak 1. točka 4. alineja 1. i članka 8. stavak
1. Zakona o Hrvatskoj agenciji za nadzor financijskih usluga (»Narodne novine«,
br. 140/05) te članka 102. stavak 3. Zakona o tržištu vrijednosnih papira
(»Narodne novine« br. 84/02), temeljem zahtjeva društva Raiffeisen International
Bank – Holding AG, Am Stadtpark 9, 1030 Beč, Austrija, zastupanog po punomoćniku
Branku Deviću, iz Zagreba, Medvedgradska 49, za odobrenje statusa
institucionalnog ulagatelja, Hrvatska agencija za nadzor financijskih usluga, na
sjednici održanoj 21. rujna 2006. godine, donijela je

## RJEŠENJE

1. Društvu Raiffeisen International Bank – Holding AG, Am Stadtpark 9, 1030 Beč,
Austrija, ne odobrava se status institucionalnog ulagatelja.
2. Ovo rješenje objavit će se u »Narodnim novinama«.

```
Obrazloženje
```

Društvo Raiffeisen International Bank – Holding AG, Am Stadt­park 9, 1030 Beč,
Austrija (u daljnjem tekstu: Podnositelj zahtjeva), zastupano po punomoćniku
Branku Deviću, iz Zagreba, Medvedgradska 49, podnijelo je dana 26. listopada
2005. godine Komisiji za vrijednosne papire Republike Hrvatske, pravnom predniku
Hrvatske agencije za nadzor financijskih usluga (u daljnjem tekstu: Agencija),
zahtjev za odobrenje statusa institucionalnog ulagatelja, sukladno odredbi
članka 102. stavak 3. Zakona o tržištu vrijednosnih papira.
Na traženje Agencije, društvo je dopunjavalo zahtjev podnes­cima od 25.
siječnja, 8. veljače, 14. ožujka, 9. svibnja, 8. lipnja i 8. rujna 2006. godine.
Iz obrazloženja podnesenog zahtjeva za odobrenje statusa institucionalnog
ulagatelja, vidljivo je, između ostaloga, da je Podnositelj zahtjeva
specijalizirano dioničko društvo, u većinskom vlasništvu Raiffeisen Zentralbank
Osterreich AG, čija je funkcija držanje port­felja dionica, upravljanje i nadzor
nad bankama članicama Raiffeisen Grupe, u državama Središnje i Istočne Europe.
Uvidom u statut, utvrđeno je da je Podnositelj zahtjeva dioničko društvo čiji je
predmet poslovanja sudjelovanje u drugim domaćim i inozemnim društvima bilo koje
vrste kao i stjecanje, posjedovanje, preuzimanje i upravljanje udjelima kao
holding društvo, posebice udjelima u bankama i financijskim institucijama, te
konzultantske usluge i usluge upravljanja u društvima u kojima stječe udjele,
kupoprodaja nekretnina i trgovanje svim vrstama roba.
Iz Financijskog izvještaja Raiffeisen International Bank – Holding AG za 2005.
godinu, vidljivo je da je Podnositelj zahtjeva na kraju 2005. godine raspolagao
s mrežom filijala i leasing tvrtkama na 16 tržišta Središnje i Istočne Europe,
ali kao podružnica Raiffeisen Zentralbank Osterreich AG nema vlastitu grupu
banaka prema austrijskom Zakonu o bankama i kao koncern ne podliježe propisima o
nadzoru banaka.
U provedenom postupku utvrđeno je da je Podnositelj zahtjeva, sastavni dio
koncerna Raiffeisen Zentralbank Osterreich AG, preko kojeg Raiffeisen
Zentralbank Osterreich AG drži svoja najznačajnija društva u Središnjoj i
Istočnoj Europi. Podnositelj zahtjeva vrijednosnim papirima koje drži, odnosno
proizvodima vezanim uz vrijednosne papire, trguje u vlastito ime i za vlastiti
račun, i pri tom svoja novčana sredstva ne ulaže kontinuirano, obrtimice u druge
vrijednosne papire, radi ostvarenja dobiti na temelju razlike u cijeni ili radi
zaštite financijske imovine od tržišnih rizika, ne prikuplja novčana sredstava
od drugih osoba i ne posreduje za njih u trgovanju vrijednosnim papirima, a
način i obim trgovanja vrijednosnim papirima od strane Podnositelja zahtjeva, ne
može se izjednačiti s onima institucionalnih ulagatelja, određenih odredbom
članka 2. stavka 1. točke 9. Zakona o tržištu vrijednosnih papira, niti se
slijedom svega navedenoga može smatrati da Podnositelj zahtjeva ima iskustva: u
ulaganju u vrijednosne papire i trgovanju vrijednosnim papirima, upravljanju
portfeljem u smislu izloženosti tržišnim rizicima, niti obavljanju fiducijarne
funkcije.
Nakon provedenog postupka, Agencija ocjenjuje da nisu ispunjeni uvjeti da se
Podnositelju zahtjeva odobri status institucionalnog ulagatelja pa je temeljem
odredbe članka 102. stavka 3. Zakona o tržištu vrijednosnih papira, riješeno je
kao u izreci.

POUKA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog rješenja.

Klasa: UP/I-450-08/06-11/05
Urbroj: 326-111/06-12
Zagreb, 21. rujna 2006.

Predsjednik Uprave
**Ante Samodol**, v. r.

Rješenje, NN 106/2006-2379
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)